Port Elizabeth.
**Porto Elizabeth** (en inglés e mais afrikaans: *Port Elizabeth*, en xosa: *Ibhayi*) é unha cidade de Suráfrica, situada na Provincia Oriental do Cabo. A cidade sitúase na Baía de Algoa, e é un dos maiores portos en Suráfrica. A cidade contaba en 2005 con 737.600 habitantes, aínda que a súa área metropolitana chega a xuntar a 1.244.900 persoas. Coñecida ás veces coloquialmente como "PE", foi fundada como cidade en 1820 polos colonizadores británicos. Dende o 23 de febreiro de 2021 a única forma oficial da cidade é **Gqeberha** que é o nome xosa do río Baakens.

Datos
-----

Horse Memorial.
Tiña 737.600 habitantes en 2005, e calcúlase que a súa área metropolitana (Municipalidade "Baía de Nelson Mandela") posúe preto de 1.300.000 habitantes (59% negros, 23,5% mestizos, 16,5% brancos e 1% de asiáticos). As tres linguas máis faladas son o xosa (57,5%), o afrikaans (30%), e o inglés (12,5%). Port Elizabeth está ao sur do Parque Nacional de Elefantes Addo, e é sede da Universidade de Porto Elizabeth, que o seu fusionou *PE Technicon* e *Vista University* en 2005, para formar a Universidade Metropolitana Nelson Mandela.

Dende 1998, Port Elizabeth é cidade irmá coa cidade sueca de Gotemburgo, fomentando o desenvolvemento de campos comúns de interese como xestión de residuos, bibliotecas públicas, deporte e turismo. En 2000 Port Elizabeth converteuse na sexta cidade irmá de Jacksonville, Florida nos Estados Unidos. Outra cidade irmá é Palm Desert (California), tamén nos Estados Unidos, que o é desde 2005.

A morte máis afastada atribuída ao tsunami do océano Índico de 2004 sucedeu na Praia do Horizonte Azul (*Blue Horizon Beach*), nos arredores de Port Elizabeth, a 8.000 quilómetros (5.000 millas) de distancia do epicentro do terremoto que causou a onda xigantesca. Port Elizabeth é a miúdo abreviada a "PE", e alcumada "a Cidade Amigable" ou "a Cidade Ventosa"

Historia
--------

A cidade foi fundada en 1820 por Sir Rufane Donkin, o gobernador da Colonia do Cabo, e foi habitada inicialmente con 4.000 británicos. Debe o seu nome á esposa do seu fundador, e non a Sabela I como moitos cren. Os británicos construíron un campo de concentración aquí durante a Segunda Guerra Anglo-Bóer para aloxar a mulleres e nenos bóers.

En 2001 foi formada a Municipalidade Metropolitana Nelson Mandela (NMMM), unha zona administrativa que comprende Port Elizabeth, as cidades veciñas de Uitenhage e Despatch e as áreas agrícolas circundantes. Esta área metropolitana ten unha poboación de 1,5 millóns de habitantes. Port Elizabeth, Despatch e Uitenhage son agora coñecidos como a Baía Nelson Mandela.

Goberno
-------

A Reserva Donkin.
Port Elizabeth forma parte da Municipalidade Metropolitana Nelson Mandela. Port Elizabeth é unha das sedes do Alto Tribunal de Suráfrica (*High Court of South Africa*), así como de xulgados de primeira instancia (*Magistrates Courts of South Africa*). Como consecuencia da presenza dun Alto Tribunal, varios outros órganos relacionados do estado como unha Oficina de Peritos e unha Dirección do Ministerio Público Fiscal están presentes na cidade. Outros departamentos de Goberno (sobre todo provincial) manteñen organismos ou outras oficinas no Port Elizabeth.

Notas
-----

1. ↑  Anaír Rodríguez Rodríguez, Montserrat Davila Ventura. Área de Normalización Lingüística da Universidade de Vigo, ed. *Lingua galega: dúbidas lingüísticas* (PDF). p. 102. ISBN 84-8158-266-2.
2. ↑  "South Africans get their tongues round Gqeberha, the new name for Port Elizabeth". *CNN*. 26 de xaneiro de 2021.

Véxase tamén
------------

### Ligazóns externas

|  |  |
| --- | --- |
|  | Wikimedia Commons ten máis contidos multimedia na categoría:  ***Porto Elizabeth*** |

* Municipio Metropolitano Nelson Mandela
* Municipio Metropolitano Nelson Mandela (Port Elizabeth)
* Turismo Baía Nelson Mandela
* Fotos de Port Elizabeth e información turística

|  |  |
| --- | --- |
| Control de autoridades | 
* Wd: Q125434
* WorldCat
* VIAF: 125477404
* BNF: 152906508
* BRE: 3161160
* EBID: ID
* FAST: 1205242
* GEC: 0052242
* GeoNames: 964420
* GND: 4116057-5
* Google Maps: 9726969492768637478
* LCCN: n79056868
* MusicBrainz: ID
* SUDOC: 069359849
* TGN: 7000861
* WOEID: 1586614

 |